**Kasācijas sūdzības iesniegšanas termiņa pēdējā diena**

Kasācijas sūdzību var iesniegt viena mēneša laikā no sprieduma sastādīšanas dienas. Procesuālais termiņš, kuru aprēķina mēnešos, sākas nākamajā dienā pēc datuma vai pēc notikuma, kurš nosaka tā sākumu. Sprieduma pārsūdzības termiņa sākumu nosaka tā sastādīšanas dienas datums. Līdz ar to sprieduma pārsūdzības termiņa pirmā diena ir nākamā diena pēc šā datuma. Savukārt sprieduma pārsūdzības termiņa, proti, kasācijas sūdzības iesniegšanas, pēdējā diena ir pārsūdzības termiņa pēdējā mēneša attiecīgais datums. Ar jēdzienu „attiecīgais datums” tiek apzīmēts tas datums vai notikums, kurš nosaka termiņa sākumu. Tā kā sprieduma pārsūdzības termiņa sākumu nosaka tā sastādīšanas dienas datums, tad kasācijas sūdzības pēdējā iesniegšanas diena ir nākamā mēneša diena, kas atbilst sprieduma sastādīšanas dienas datumam, ja šajā mēnesī ir tāds datums.

**Latvijas Republikas Senāta**

**Administratīvo lietu departamenta**

**2021.gada 1.februāra**

**RĪCĪBAS SĒDES LĒMUMS**

**Lieta Nr. A420182919, SKA-803/2021**

ECLI:LV:AT:2021:0201.A420182919.22.L

[1] Pieteicējs [pers. A] iesniedza kasācijas sūdzību par Administratīvās apgabaltiesas 2020.gada 25.novembra spriedumu, ar kuru noraidīts [pers. A] pieteikums par labvēlīgāka administratīvā akta izdošanu, ar kuru viņam tiktu noteikta 2.invaliditātes grupa.

[2] Sūdzībā pieteicējs lūdzis atbrīvot no drošības naudas iemaksas. Lūgumā norādīts, ka pieteicējs atrodas ieslodzījuma vietā, naudas nav, palīdzību nesaņem. Pieteicējs ir precējies, četru bērnu tēvs, no kuriem viens ir nepilngadīgs. Atsevišķas reizes pieteicējam finansiāli palīdz mamma, lai pieteicējs varētu segt rēķinus par elektrību.

Pēc Senāta pieprasījuma Rīgas Centrālcietums sniedza informāciju par pieteicēja personīgajiem naudas līdzekļiem no 2020.gada 1.augusta līdz izziņas sagatavošanas dienai, no kuras redzamas, ka pieteicējs pēdējā pusgada laikā saņēmis regulārus naudas pārskaitījumus no fiziskām personām par kopējo summu 142,08 *euro*. Pieejamos naudas līdzekļus pieteicējs tērējis veikalā, kā arī maksai par elektrību. Līdz ar to pieteicēja konta atlikums ir 0,09 *euro*.

Ņemot vērā pieteicēja ienākumu apmēru konkrētajā laika periodā, kā arī pieejamo naudas atlikumu sūdzības iesniegšanas brīdī, senatoru kolēģija atzīst, ka pieteicējs šajā gadījumā ir atbrīvojams no drošības naudas iemaksas par kasācijas sūdzības iesniegšanu.

[3] Kasācijas sūdzību var iesniegt viena mēneša laikā no sprieduma sastādīšanas dienas. Konkrētajā gadījumā sprieduma sastādīšanas diena – 25.novembris.

Procesuālais termiņš, kas aprēķināms mēnešos, sākas nākamajā dienā pēc datuma vai pēc notikuma, kurš nosaka tā sākumu (Administratīvā procesa likuma 42.panta pirmā daļa). Tas nozīmē, ka, aprēķinot termiņu, vispirms ir nosakāms datums vai notikums, kas ir iemesls attiecīgā termiņa skaitījumam.

Atbilstoši Administratīvā procesa likuma 329.panta pirmajai daļai kasācijas sūdzību var iesniegt viena mēneša laikā no sprieduma sastādīšanas dienas. Tādējādi apgabaltiesas sprieduma pārsūdzības termiņa sākumu nosaka tā sastādīšanas dienas datums. Tā kā procesuālais termiņš sākas nākamajā dienā pēc datuma, kurš nosaka tā sākumu, tad apgabaltiesas sprieduma sastādīšanas datuma diena neietilpst pārsūdzības termiņā. Līdz ar to apgabaltiesas sprieduma pārsūdzības termiņa pirmā diena ir nākamā diena pēc apgabaltiesas sprieduma sastādīšanas dienas datuma.

Savukārt termiņam, kuru skaita mēnešos, pēdējā diena ir termiņa pēdējā mēneša attiecīgais datums (Administratīvā procesa likuma 43.panta pirmā daļa). Ar jēdzienu „attiecīgais datums” tiek apzīmēts tas datums vai notikums, kurš nosaka termiņa sākumu (*Senāta 2008.gada 12.decembra lēmuma lietā Nr. SKA-872/2008 (A42396206) 13.punkts*). Tā kā apgabaltiesas spieduma pārsūdzības termiņa sākums ir tā sastādīšanas datums, tad kasācijas sūdzības pēdējā iesniegšanas diena ir nākamā mēneša datums, kurš atbilst apgabaltiesas sprieduma sastādīšanas datumam, ja nākamajā mēnesī pēc sprieduma sastādīšanas ir tāds pats datums.

Tādējādi šajā lietā apgabaltiesas sprieduma pārsūdzības termiņa sākumu nosaka tā sastādīšanas datums – 25.novembris, līdz ar to pārsūdzības termiņa pirmā diena ir 26.novembris, bet pēdējā – nākamā darbadiena 28.decembri, ņemot vērā, ka 25.decembris bija svētku diena, bet 26. un 27.decembris brīvdiena (43.panta otrā daļa).

Pieteicēja kasācijas sūdzība par Administratīvās apgabaltiesas spriedumu iesniedza 31.decembrī, ko apliecina Rīgas Centrālcietuma Uzraudzības daļas spiedogs par dokumenta saņemšanu. Līdz ar to kasācijas sūdzība iesniegta pēc likumā noteiktā pārsūdzēšanas termiņa beigām. Kasācijas sūdzību, kas iesniegta pēc kasācijas sūdzības iesniegšanas termiņa beigām, atsakās pieņemt un atdod iesniedzējam.

Pamatojoties uz Administratīvā procesa likuma 129.2panta ceturto daļu, 329.panta pirmo un trešo daļu un 338.panta astoto daļu, senatoru kolēģija

**nolēma**

Atbrīvot [pers. A] no drošības naudas iemaksas par kasācijas sūdzības iesniegšanu.

Atteikt pieņemt [pers. A] kasācijas sūdzību par Administratīvās apgabaltiesas 2020.gada 25.novembra spriedumu un atdot to iesniedzējam.

Lēmums nav pārsūdzams.